OB laat Nkandla-kwessie in parlement se handeAdv. Thuli Mandonsela op 19 Maart 2014 toe die Nkandla-verslag vrygestel is. Thuli Madonsela, Openbare Beskermer, het die veelbesproke Nkandla-kwessie in die hande van die parlement oorgelaat. Oupa Segalwe, die OB se waarnemende woordvoerder, het Woensdag bekend gemaak dat Madonsela nog nie terugvoer ontvang het op ŉ brief wat haar kantoor meer as ŉ maand gelede aan president Jacob Zuma oor die kwessie gestuur het nie. “Sy het besluit om die hele Nkandla-kwessie in die parlement se hande te laat,” het Segalwe gesê. Madonsela het in September die president in kennis gestel dat die uitkoms van die voorstellings wat sy in haar verslag oor opgraderings by Nkandla gemaak het, nie meer in haar hande is nie. “Ek los nou die kwessie in die hande van die parlement, Suid-Afrika en die regbank,” het sy destyds gesê. Ashton Schippers, ŉ hooggeregshofregter van die Wes-Kaap, het vroeër verduidelik dat Madonsela se pligte nie behels dat sy “blote aanbevelings” maak wat net geïgnoreer kan word nie. Segalwe het dit beaam en gesê dit is die sienswyse wat die OB nog altyd gehad het. Die regering het R246 miljoen aan opgraderings aan Zuma se privaatwoning in Nkandla, KwaZulu-Natal betaal. Madonsela het in Maart vanjaar aanbeveel dat Zuma die gedeelte, wat nie aan veiligheidsopgraderings spandeer is nie, moet terugbetaal. Klik hier om vorige berigte oor Nkandla te lees.